
RAPORT DE SPECIALITATE
Privind aprobarea cuantumului cotizaţiei de membru pe anul 2021 și plata acesteia către Asociaţia de Dezvoltare Intercomunitară ”Polul de Creştere Timişoara”

Având în vedere Referatul de aprobare al proiectului de hotărâre  al Primarului Municipiului Timișoara și Proiectul de hotărâre privind aprobarea cuantumului cotizaţiei de membru pe anul 2020 și plata acesteia către Asociaţia de Dezvoltare Intercomunitară ”Polul de Creştere Timişoara”,
Facem următoarele precizări:

Prin H.G nr. 998/27.08.2008 pentru desemnarea polilor naţionali de creştere în care se realizează cu prioritate investiţii din programele cu finanţare comunitară şi naţională, Timişoara a fost declarată Pol de Creştere în regiunea Vest. 

În cazul polilor de creştere, în vederea accesarii fondurilor era necesară elaborarea Planului Integrat de Dezvoltare (P.I.D), document de planificare comprehensivă a dezvoltării întregului areal al polului de creştere, în care se corelează politicile sectoriale - economice, sociale, de mediu, transport - cu politicile teritoriale şi se implementează prin proiecte  individuale, în scopul realizării unei dezvoltări durabile. 
O cerinţă obligatorie impusă de Ministerul Dezvoltării Regionale şi Locuinţelor pentru depunerea Planului Integrat de Dezvoltare la nivelul polului de creştere era asocierea între municipiu şi localităţile din arealul (zona) de influenţă care constituie polul de creştere, sub forma unei Asociaţii de Dezvoltare Intercomunitară, definită potrivit prevederilor Legii administraţiei publice locale nr. 215/2001. 

Municipiul Timişoara şi-a definit zonele de influenţă urbană în baza unor criterii ştiinţifice şi în conformitate cu standarde europene, precum accesibilitate/transport, dezvoltare economică, navetă/habitat, recreere/mediul înconjurător, care relevă faptul că influenţa urbanizatoare a oraşului Timişoara se desfăşoară deocamdată asupra primului inel de comune din jurul său, Timişoara influenţând direct şi evident procesul de acumulare infrastructurală, edilitară, demografică, de restructurare şi dezvoltare economică pe o rază de 15-20 km. 

În acest context, s-a hotărât înfiinţarea Asociaţiei de Dezvoltare Intercomunitară “Polul de creştere Timişoara”, cu scop dezvoltarea unor proiecte de interes zonal, iar Municipiul Timişoara a aderat la această Asociaţie prin Hotărârea Consiliului Local 5/27.01.2009 privind aprobarea participării Municipiului Timişoara la constituirea Asociaţiei de Dezvoltare Intercomunitară "Polul de creştere Timişoara".

În cursul lunii februarie 2009 s-au realizat demersurile pentru constituirea Asociaţiei de Dezvoltare Intercomunitară “Polul de creştere Timişoara”. În acest sens, Municipiul Timişoara, Judeţul Timiş şi cele 14 comune membre ale Asociaţiei, respectiv comunele Dumbrăviţa, Ghiroda, Moşniţa Nouă, Giroc, Şag, Sînmihaiu Român, Săcălaz, Dudeştii Noi, Remetea Mare, Bucovăţ, Giarmata, Becicherecu Mic, Orţişoara si Pişchia au semnat Actul constitutiv şi Statutul Asociaţiei. 

Prin Încheierea Civilă nr. 81 din şedinţa publică din data de 27 februarie 2009 Judecătoria Timişoara a autorizat înfiinţarea Asociaţiei de Dezvoltare Intercomunitară “Polul de creştere Timişoara” şi înscrierea acesteia în Registrul Special Asociaţii aflat la grefa Judecătoriei Timişoara. Există Certificatul de înscriere nr. 22 din 05.03.2009 a persoanei juridice fără scop patrimonial în Registrul Special Asociaţii, conform Legii nr. 246/2005. Asociaţia are Codul de înregistrare fiscală nr. 25339860 din 24.03.2009.

Principala atribuție a ADI PCT, conform art. 9 din Statutul Asociației, este ”elaborarea, implementarea și monitorizarea Planului Integrat de Dezvoltare al Polului de Creștere Timișoara”.

În cadrul ședinței AGA a ADI PCT din data de 26.02.2021, s-au aprobat prin Hotărâri AGA, atașate prezentului raport, următoarele: Raportul de activitate al ADI PCT pentru 2020, nivelul cotizației pentru anul 2021, obiectivele ADI PCT pentru 2021, precum și Bugetul de venituri și cheltuieli pentru anul 2021.

Principalele obiective ale Asociației pentru anul 2021 au fost:
1. Actualizarea/revizuirea Strategiei Integrate de Dezvoltare Urbană (SIDU) pentru perioada 2021-2027 în conformitate cu componenta actuală a ADI Polul de Creștere Timișoara și, având în vedere prioritățile de dezvoltare pentru perioada 2021-2027, în corelare cu PMUD Timișoara; 
2. Consultarea și implicarea UAT-urilor membre ale ADI Polul de Creștere Timișoara pentru identificarea principalelor direcții de dezvoltare și conturarea unor proiecte comune de impact pe care Asociația le poate depune spre finanțare; 
3. Realizarea unui  centralizator  al  propunerilor  de  proiecte  al  membrilor  Asociației,  din domeniile de interes comun, prioritizarea acestora și identificarea posibilităților de finanțare pentru acestea; 
4. Promovarea arealului geografic al Polului de Creștere Timișoara sub forma "Zonei Metropolitane Timișoara" și realizarea unei serii de evenimente relevante pentru toate categoriile de stakeholderi din această zonă;
5. Începerea demersurilor  de  pregătire  a  unor  documentații  pentru  atragerea  de  fonduri nerambursabile pentru finanțarea proiectelor prioritare din zona metropolitana Timișoara; 
6. Continuarea colaborărilor cu cele mai relevante rețele din domeniu pe plan național (Federației Zonelor Metropolitane și Aglomerărilor Urbane din România) dar și racordarea la o rețea relevantă pe plan internațional.
7. Racordarea ADI Polul de Creștere Timișoara la programul "Politica Urbană a României", un program de dezvoltare urbană durabilă, incluzivă și rezilientă a  zonelor metropolitane și orașelor din România, derulat de Ministerul Lucrarilor Publice, Dezvoltarii și Administrației și Banca Mondială și aflat la baza programelor de finanțare pentru perioada 2021-2027;
8. Conectarea ADI Polul de Creștere Timișoara cu principalii stakeholderi (UAT-uri, mediul de business, mediul universitar, societatea civilă etc.) interesați de dezvoltarea zonei metropolitane Timișoara și realizarea de consultări periodice pe diverse domenii de interes;
9. Dezvoltarea legăturilor între ADI PCT   și celelalte ADI-uri  și GAL-uri din județ pentru a se crea sinergii în vederea dezvoltării socio-economice a zonei Polului de Creștere Timișoara;
10. Continuarea colaborărilor cu Autoritățile de Management și  Organismelor Intermediare
care gestionează Programele Operaționale 2021-2027 și alte finantări nerambursabile, atât în procesul de elaborare a cadrului normativ, investițional și financiar,  cât și  pentru identificarea de  soluții  de  finanțare  a  principalelor  investiții din  zona  metropolitană Timișoara.

Prin adresa PCT nr. 32/22.03.2022, înregistrată la Primăria Timișoara cu nr. SC2022-7144/24.03.2022, ADI PCT a solicitat efectuarea demersurilor pentru aprobarea cuantumului cotizației în Consiliul Local al Municipiului Timișoara, pentru a putea emite factura aferentă cotizației pentru anul 2021.
Având în vedere Hotărârea AGA a PCT nr. 6/26.02.2021, prin care s-a aprobat nivelul cotizațiilor membrilor Asociației ca fiind de 0,50 de lei/locuitor, și luând în considerare datele furnizate de către Direcția Regională de Statistică Timiș prin Adresa nr. 833/09.02.2021, cuantumul cotizației aferente Municipiului Timișoara este de 161.867,00 lei.

Conform articolului 3 din Actul Adițional 3 la actele constitutive ale Asociației, articolul 11 alin(2) din Statut prevede: ,,Cotizaţia de membru reprezintă obligaţia financiară anuală ce rezultă din apartenenţa unităţii administrativ teritoriale la Asociaţie şi se va stabili prin hotărâri ale Adunării Generale ale Asociaţilor”, iar conform art.4 din Actul Adițional 3, articolul 11 alin(3) din Statut: ”Adunarea Generală a Asociaţiei poate decide, pe parcursul unui an calendaristic, modificarea nivelului cotizaţiilor. Modificările cotizaţiilor anuale vor fi operaţionale pentru membrii Asociaţiei de Dezvoltare Intercomunitară ,,Polul de Creştere Timişoara” fără a mai fi necesare modificări ulterioare ale Statutului.”
În calitate de membru al Asociaţiei de Dezvoltare Intercomunitară ”Polul de Creștere Timișoara”, Municipiul Timişoara are obligaţia achitării cotizaţiei anuale, în conformitate cu prevederile Statutului mai sus enunţate.

În concluzie,  
PROPUNEM:

· aprobarea cuantumului cotizației anuale a Municipiului Timișoara la Asociația de Dezvoltare Intercomunitară ”Polul de Creștere Timișoara”, aferentă anului 2021, în valoare de 0,50 lei pe locuitor, respectiv 161.867,00  lei, conform datelor furnizate de către Institutul Național de Statistică Timiș;
· aprobarea plății cotizației de membru a Municipiului Timișoara către Asociația de Dezvoltare Intercomunitară ”Polul de Creștere Timișoara” în valoare de 161.867,00 lei.

Având în vedere prevederile legale expuse în prezentul raport, apreciem că Proiectul de hotărâre privind aprobarea cuantumului cotizaţiei de membru pe anul 2021 și plata acesteia către Asociaţia de Dezvoltare Intercomunitară ”Polul de Creştere Timişoara”, îndeplinește condițiile pentru a fi supus dezbaterii și aprobării plenului consiliului local. 

